Oslo kommune: Hever beredskapsnivået og forbyr arrangementer

Oslo kommune iverksetter en rekke tiltak for å begrense spredning av coronaviruset. Det vil nå være straffbart å bryte hjemmekarantene i Oslo.

Oppdatert 12. mars

Artikkelen er over 191 dager gammel, myndighetenes råd angående coronasmitten kan derfor være utdaterte. Du kan alltid holde deg oppdatert i vår spesial, eller gjennom FHIs nettsider.

Kommunen hever beredskapsnivået til nivå tre, og det legges store begrensninger på hvilke arrangementer det er lov til å gjennomføre. Kommunen forsterker med dette anbefalingene fra nasjonale helsemyndigheter, skriver de i pressemeldingen.

Beredskapsnivå 3 Beredskapsnivå 3 innføres når det er behov for en overordnet koordinering av håndteringen, og har derfor hevet nivået for krisehåndtering. Dette er et praktisk grep for å håndtere en vanskelig situasjon. Sentral kriseledelse skal koordinere informasjon, beslutninger og ressurser i kommunen, samt støtte virksomhetene og bidra til en normalisering. Beskrivelse i overordnet beredskapsplan punkt 3.3: «Nivå 3 Overordnet koordinering (Sentral kriseledelse) Nivå 3 er en uønsket hendelse som ikke kan håndteres av byrådsavdelingen alene eller som berører flere virksomheter og sektorer i kommunen. Hele eller deler av Sentral kriseledelse settes. Sentral kriseledelse skal koordinere informasjon, beslutninger og ressurser i kommunen, samt støtte virksomhetene og bidra til normalisering.» Kilde: Oslo kommune Vis mer

– Situasjonen er svært alvorlig for hovedstaden vår, for Norge og det internasjonale samfunnet. Vi må alle gjøre det som står i vår makt for å begrense smitte av koronavirus i Oslo, sier byrådsleder Raymond Johansen (Ap) i pressemeldingen.

Han opplyser at folkehelse må prioteres og at andre hensyn derfor må prioriteres lavere.

Det vil bli innført forbud mot større arrangementer i Oslo.

– Alle arrangementer med mer enn 100 deltakere må ha godkjenning av Oslo kommune, sier Johansen.

Utesteder og serveringssteder skal legge tilrette for at folk en meters avstand.

– Hvordan skal man overholde dette på et utested med mange mennesker som står på et dansegulv?

– Da må de kanskje ikke ha et dansegulv. Da må de kanskje avlyse dansen den kvelden. Flytte restaurantbordene litt lenger fra hverandre, sier Johansen.

Han sier at han har stor forståelse for at publikum og arrangører er og kan bli skuffet. Samtidig varsler han at det de neste dagene vil kunne komme enda strengere tiltak i kommunen.

Straffbart å bryte karantene

– Mange vet ikke at de er smittet, sier oppvekstbyråd Inga Marte Torkildsen til VG.

Hun mener vi kun ser toppen av isfjellet i den fasen Norge nå er i.

Det vil nå være straffbart å bryte hjemmekarantene i Oslo, opplyser hun.

Hva slags type straff må kommunen komme tilbake til. Raymon Johansen nevner betydelige bøter som en mulig straff.

– Jeg er glad for at Helsedirektoratet var så tydelig i går kveld. Nå tar vi i kommunen dette videre og innfører flere nye tiltak, blant annet nedlegger vi forbud der nasjonale helsemyndigheter gir tilråding. Oslo kommune gjør vår del av dugnaden som må til for å redusere spredning mest mulig, sier Johansen.

Han understreker at legevaktens telefoner må skjermes for alvorlig syke pasienter som ikke trenger hjelp på grunn av coronaviruset. Oslo kommune har opprettet en egen coronatelefon med nummer 21 80 21 82.

Anbefaler ikke å stenge skoler

Dette er nye tiltakene for Oslo kommune:

Oslo kommune hever i dag beredskapsnivået til nivå tre. Det betyr blant annet at det opprettes sentral kriseledelse i Oslo kommune.

Smittevernoverlegen i Oslo har i dag fastsatt i forskrift at arrangører må søke kommunen (bydel) om å gjennomføre arrangementer med mer enn 100 deltakere.

Det blir også forbud mot alle arrangementer med mer enn 500 deltakere, innendørs og utendørs.

Utesteder, serveringssteder, forsamlingslokaler og arenaer uten plasstildeling skal sørge for at alle til stede kan holde 1 meter avstand til andre i lokalet og på arenaområdet.

Oslo Rådhus stenges for turister og arrangementer inntil videre, og det legges begrensninger på antall gjester under vielser.

Det vil gå ut informasjon til alle kommunens innbyggere på SMS.

Kommunen har hatt kriseberedskap siden 28. februar.

Byråd for oppvekst Inge Marte Torkildsen (SV) opplyser at kommynen ikke anbefaler stenging av barnehager eller skoler - eller avlysing av undervisning.

Skoler og barnehager oppfordres likevel til å unngå all unødig aktivitet.

Ruter opprettholder driften og tilbudet i kollektivtrafikken på normalt nivå, og følger de retningslinjene helsemyndighetene til enhver tid gir.

– Har du mulighet til det, så reis utenom rushtidene, sier Johansen.

Publisert: 11.03.20 kl. 15:40 Oppdatert: 12.03.20 kl. 12:45

Mer om Coronaviruset Oslo